text: Kraftig vækst i ansøgningerne til Erhvervsakademi Sydvest
  06 juli 2012 kl. 13.21
  Med 574 ansøgninger mod 451 sidste år har Erhvervsakademi Sydvest i Esbjerg og Sønderborg stor vækst i interessen for uddannelserne.
  Især er de tekniske akademiuddannelser populære.
  Uddannelsen til driftsteknolog, laborant og installatør har fået 50 pct. flere ansøgere end sidste år.
  - Vi har haft den største stigning i antallet af ansøgninger nogensinde, så der er en fantastisk stemning i Esbjerg og Sønderborg i disse dage, siger rektor Henrik Larsen fra Erhvervsakademi Sydvest.
  - Ansøgningsboomet viser, at krisen ikke skræmmer de unge væk fra uddannelser til det private arbejdsmarked, siger Henrik Larsen.
  De merkantile akademiuddannelser til markedsføringsøkonom og finansøkonom er tilsammen gået frem med 35 procent i forhold til sidste år, mens de IT-relaterede uddannelser til blandt andet datamatiker er gået frem med 10 procent.
  